FÆLLES HOLDNING (EF) Nr. 60/2002

fastlagt af Rådet den 7. juni 2002

med henblik på vedtagelse af Europa-Parlamentets og Rådets forordning (EF) nr. .../2002 af ... om det fælles glossar for offentlige kontrakter (CPV)

(2002/C 281 E/01)

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 47, stk. 2, artikel 55 og artikel 95,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

under henvisning til udtalelse fra Regionsudvalget(3),

efter proceduren i traktatens artikel 251(4), og

ud fra følgende betragtninger:

(1) Det forhold, at der anvendes forskellige nomenklaturer, skader åbenheden og gennemsigtigheden i europæiske offentlige kontrakter. Det indvirker på kvaliteten og fristerne for offentliggørelse af udbudsbekendtgørelser således, at de økonomiske aktørers adgang til offentlige kontrakter reelt begrænses.

(2) I henstilling 96/527/EF(5) opfordrede Kommissionen de ordregivende myndigheder og andre ordregivere til at anvende det fælles glossar for offentlige kontrakter (Common Procurement Vocabulary - CPV) til beskrivelse af genstanden for deres kontrakter; dette glossar er udarbejdet på grundlag af eksisterende nomenklaturer med henblik på en bedre tilpasning til offentlige kontrakter.

(3) De referencer, der anvendes af de ordregivende myndigheder og andre ordregivere til beskrivelse af kontraktens genstand, bør fremover samles i et fælles klassifikationssystem for offentlige kontrakter.

(4) Medlemsstaterne bør have et fælles referencesystem til rådighed, der anvender den samme beskrivelse af varer på de officielle fællesskabssprog samt samme tilsvarende alfanumeriske kode, og som således gør det muligt at ophæve Fællesskabets sprogbarrierer.

(5) Med denne forordning bør CPV-glossaret derfor vedtages i en revideret udgave, som et ensartet klassifikationssystem for offentlige kontrakter, hvis anvendelse fremgår af direktiverne om koordinering af procedurerne i forbindelse med offentlige indkøb.

(6) Der bør desuden udarbejdes vejledende sammenligningstabeller mellem CPV-glossaret og "Den statistiske aktivitetstilknyttede produktklassifikation" (CPA), "De Forenede Nationers centrale produktnomenklatur" (CPC Prov.), "Den statistiske nomenklatur for økonomiske aktiviteter i Det Europæiske Fællesskab" (NACE Rev. 1) og "Den kombinerede nomenklatur".

(7) Opbygningen af og koderne i CPV-glossaret kan kræve tilpasninger eller ændringer, afhængigt af markedernes udvikling og brugernes behov. Det er derfor nødvendigt at fastsætte bestemmelser om en hensigtsmæssig procedure til foretagelse af sådanne ændringer.

(8) De nødvendige foranstaltninger til gennemførelse af denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(6).

(9) Målene for denne forordning dvs. indførelse af et klassifikationssystem for offentlige kontrakter, kan ikke i tilstrækkelig grad opfyldes af medlemsstaterne og kan derfor bedre gennemføres på fællesskabsplan. Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går forordningen ikke ud over, hvad der er nødvendigt for at nå disse mål.

(10) Grunden til at anvende en forordning i stedet for et direktiv er, at indførelsen af et klassifikationssystem for offentlige kontrakter ikke kræver, at medlemsstaterne gennemfører bestemmelserne i national lovgivning.

(11) For at gøre brugerne mere fortrolige med et ensartet klassifikationssystem, der bliver obligatorisk med tiden, bør der forud for gennemførelsen af denne forordning fastsættes en tilpasningsperiode -

UDSTEDT FØLGENDE FORORDNING:

Artikel 1

1. Der indføres et fælles klassifikationssystem for offentlige kontrakter, nemlig det fælles glossar for offentlige kontrakter (Common Procurement Vocabulary - CPV).

2. CPV-glossaret findes i bilag I.

3. De vejledende sammenligningstabeller mellem CPV-glossaret og nomenklaturerne "Den statistiske aktivitetstilknyttede produktklassifikation" (CPA), "De Forenede Nationers centrale produktnomenklatur" (CPC Prov.), "Den statistiske nomenklatur for økonomiske aktiviteter i Det Europæiske Fællesskab" (NACE Rev. 1) og "Den kombinerede nomenklatur" findes henholdsvis i bilag II, III, IV og V.

Artikel 2

De nødvendige bestemmelser om revidering af CPV-glossaret vedtages af Kommissionen efter proceduren i artikel 3, stk. 2.

Artikel 3

1. Kommissionen bistås af Det Rådgivende Udvalg for Offentlige Aftaler, der er nedsat ved artikel 1 i Rådets afgørelse 71/306/EØF(7) (i det følgende benævnt "udvalget").

2. Når der henvises til dette stykke, anvendes artikel 3 og 7 i afgørelse 1999/468/EF, jf. dennes artikel 8.

3. Udvalget vedtager selv sin forretningsorden.

Artikel 4

Denne forordning træder i kraft den ...(8).

Denne forordning er bindende i alle enkeltheder og gælder umiddelbart i hver medlemsstat.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 25 E af 29.1.2002, s. 1.

(2) EFT C 48 af 21.2.2002, s. 9.

(3) Udtalelse af 14. marts 2002 (endnu ikke offentliggjort i EFT).

(4) Europa-Parlamentets udtalelse af 13. marts 2002 (endnu ikke offentliggjort i EFT), Rådets fælles holdning af 7. juni 2002 og Europa-Parlamentets afgørelse af ... (endnu ikke offentliggjort i EFT).

(5) EFT L 222 af 3.9.1996, s. 10.

(6) EFT L 184 af 17.7.1999, s. 23.

(7) EFT L 185 af 16.8.1971, s. 15. Senest ændret ved afgørelse 77/63/EØF (EFT L 13 af 15.1.1977, s. 15).

(8) Ét år efter datoen for offentliggørelsen i De Europæiske Fællesskabers Tidende.

BILAG I

FÆLLES GLOSSAR FOR OFFENTLIGE KONTRAKTER (CPV)

Klassifikationssystemets opbygning

1. CPV-glossaret omfatter et primærglossar og et supplerende glossar.

2. Primærglossaret bygger på en træstruktur med koder på indtil 9 cifre, til hvilke svarer en betegnelse, der beskriver de varer, det arbejde eller de tjenesteydelser, der er kontraktens genstand.

Den numeriske kode omfatter 8 cifre, der kan opdeles i:

- afdelinger, der angives ved kodens to første cifre

- grupper, der angives ved kodens tre første cifre

- klasser, der angives ved kodens fire første cifre

- kategorier, der angives ved kodens fem første cifre.

Hver af de tre sidste cifre giver en yderlige præcisering inden for de enkelte kategorier.

Et niende ciffer bruges til kontrol af de foranstående cifre.

3. Det supplerende glossar kan anvendes til yderligere beskrivelse af kontraktens genstand. Det består af alfanumeriske koder, der svarer til en beskrivelse, der kan præcisere arten af eller en særlig brug af den vare, der skal indkøbes.

Den alfanumeriske kode omfatter:

- et øverste niveau, der udgøres af et bogstav, der betegner en hovedgruppe

- et andet niveau, der består af fire cifre, hvoraf de tre første udgør en underinddeling, mens det sidste er et kontroltal.

>TABELPOSITION>

SUPPLERENDE GLOSSAR

>TABELPOSITION>

BILAG II

SAMMENLIGNINGSTABEL MELLEM CPV-GLOSSARET OG CPA 96

>TABELPOSITION>

BILAG III

SAMMENLIGNINGSTABEL MELLEM CPV-GLOSSARET OG CPC prov.

>TABELPOSITION>

BILAG IV

SAMMENLIGNINGSTABEL MELLEM CPV-GLOSSARET OG NACE Rev.1

>TABELPOSITION>

BILAG V

SAMMENLIGNINGSTABEL MELLEM CPV-GLOSSARET OG KN

>TABELPOSITION>

RÅDETS BEGRUNDELSE

I. INDLEDNING

Kommissionen fremlagde den 3. august 2001 et forslag til Europa-Parlamentets og Rådets forordning om det fælles glossar for offentlige kontrakter (CPV)(1). Forslaget var baseret på traktatens artikel 47, stk. 2, samt artikel 55 og 95.

Europa-Parlamentet afgav udtalelse den 13. marts 2002, og det tiltrådte Kommissionens forslag uden ændringer(2).

Det Økonomiske og Sociale Udvalg afgav udtalelse den 28. november 2001(3).

Regionsudvalget afgav udtalelse den 14. marts 2002(4).

II. FORMÅL

Det fælles glossar for offentlige kontrakter (CPV) er et afgørende skridt frem mod en forenkling af de tekniske krav til udbudsprocedurer, nærmere bestemt offentliggørelsen af udbudsbekendtgørelser. I et bilag til CPV-forordningens dispositive tekst findes et primærglossar, som er baseret på en fremtrins hierarkisk struktur, og et supplerende glossar med to niveauer.

Selve CPV blev allerede i 1996 anbefalet som et nyttigt system, og det fik en central placering som søgekriterium for potentielle tilbudsgivere, idet der dog før 2002 ikke fandtes et egentligt retsgrundlag. Forordningen kan derfor nu bidrage til en strømlining af offentlige kontrakter inden for en samlet ramme, nemlig CPV, som skal erstatte de øvrige klassifikationssystemer, der i øjeblikket anvendes i forbindelse med offentlige kontrakter, f.eks. CPA, NACE, CPC Prov. og KN (den kombinerede nomenklatur).

CPV vil bidrage til at øge effektiviteten, herunder en lettere identifikation af kontrakternes indhold fra erhvervslivets side. Dette er i sig selv en forudsætning for at nå målsætningen om at fjerne unødige hindringer for konkurrencen. Desuden vil der blive mulighed for automatisk oversættelse af resuméet af udbudsbekendtgørelsen. Med den revisionsprocedure, der er etableret sideløbende, overdrages de gennemførelsesbeføjelser til Kommissionen, som den har behov for med henblik på en løbende ajourføring af glossaret. Kommissionen vil blive bistået af Det Rådgivende Udvalg for Offentlige Aftaler. I hovedsagen vil alle ændringer og ajourføringer bygge på forslag og kommentarer fra systemets brugere.

III. ANALYSE AF DEN FÆLLES HOLDNING I DOK. 8171/02 MAP 16 CODEC 489

Europa-Parlamentet vedtog ikke nogen ændringer af Kommissionens forslag. Den fælles holdning, som Rådet har vedtaget, bakker fuldt ud op om forslagets målsætninger, som går ud på at forenkle den nuværende nomenklatur og lette arbejdet for såvel de ordregivende myndigheder som erhvervslivet. Den fleksible mekanisme, der er blevet indsat med henblik på tilføjelse af fremtidige ændringer, er blevet godkendt som fuldt ud tilstrækkelig. På denne måde vil alle eventuelle mangler i forbindelse med detailspørgsmål, som principielt ikke kan udelukkes (i betragtning af den detaljerede klassifikation af varer, der fylder mere end 250 sider), kunne udbedres effektivt.

I forbindelse med artiklerne har Rådet kun foretaget mindre ændringer, først og fremmest standardaffattelsen af artiklen om udvalgsproceduren, hvilket er et rent redaktionelt spørgsmål, samt en længere frist for gennemførelsen af CPV. Sidstnævnte ændring er begrundet i ønsket om at lette den fremtidige anvendelse af CPV yderligere.

(1) EFT C 25 E af 29.1.2002, s. 1.

(2) Endnu ikke offentliggjort i EFT.

(3) EFT C 48 af 21.2.2002, s. 9.

(4) CDR 391-2001, endnu ikke offentliggjort i EFT.